**Israels organisasjonsliv** innbefatter blant annet av fagforeninger, miljøaktivistgrupper, idrettsorganisasjoner, veldedighetsorganisasjoner, menneskerettighetsorganisasjoner, religiøse organisasjoner og organisasjoner for å ta imot innvandrere.

Fagforeninger
-------------

Av fagforeninger i Israel finnes det flere store, hvorav den største er Histadrut. Histadrut – etablert i desember 1920 i Haifa – er den israelske fagforeningskongressen og den største frivillige organisasjonen i Israel. Den ble grunnlagt som en jødisk fagforening som skulle forsikre sine medlemmer arbeidsformidling, sykepenger og forbrukerfordeler. Dens opprinnelige mål var å være et forbund for alle jødiske arbeidere under Palestinamandatet og befordre bosetning i området, arbeidernes rettigheter mot ledelsene og jødisk sysselsetting. Denne fagforeningen hadde omtrent 4400 medlemmer i 1920 og vokste til 8394 allerede i 1922, noe som var omtrent halve den jødiske arbeiderklassen. På sitt høyeste hadde foreningen 1 600 000 medlemmer, noe som var mer enn én tredjedel av Israels befolkning og 85 % av alle lønnsmottakere. Videre, med den økende liberaliseringa av Israels økonomi på 80-tallet, har medlemstallet sunket til 650 000, som er dagens medlemstall.

Israel Union for Environmental Defense (IUED) er en israelsk miljøaktivistgruppe og fagforening grunnlagt i 1990. IUED er en medlemskapsorganisasjon, og har over 4000 medlemmer og en stab på 27 som innbefatter blant annet advokater, forskere spesialisert med tanke på luft- og vannkvalitet og avfallshandteringspesialter. IUED er ansett som Israels mest innflytelsesrike miljøvernsorganisasjon.

National Labour Federation in Eretz-Israel (NLF) er et annet uavhengig israelsk fagforbund. Det ble grunnlagt i 1934 og har sete i Tel Aviv. I motsetning til Histadrut tror disse på atskillelse mellom arbeidsgivere og fagforeninger. De kjennetegnes ved oransje og burgunderrøde farger, og støtter Likud, ifølge ICTUR.

Veldedighetsgrupper
-------------------

Det finnes en rekke veldedighetsgrupper i Israel:

* Efrat, etablert av Mr. Herschel Feigenbaum, en holocaust-overlevende, kjemper mot abort blant israelske kvinner. Selv påberoper de seg å ha reddet over 28 000 barneliv.
* Ezer Mizion er en helseorganisasjon som tilbyr medisinsk og sosial støtte til Israels syke, handikappede, eldre og underprivilegerte befolkning, og ble opprettet i 1979. De har ca. en halv million pasienter i året, og finnes i en rekke byer i Israel, med over 10 000 frivillige og et årsbudsjett på 20 millioner USD.
* Hazon Yeshaya Soup Kitchens er et suppekjøkken etablert i 1997 av Abraham Israel som serverer omtrent 400 000 varme måltider hver måned ved 60 forskjellige utleveringsstasjoner.
* ONE Family Fund, en israelsk filantropisk organisasjon for terrorofre, stiftet i 2001 etter et terrorangrep mot en pizzarestaurant i Jerusalem som drepte 15 jøder. Sier de omsetter for 12,2 millioner USD til mer enn 2200 ofre og familier siden etableringen.
* Ohr Avner Foundation, filantropisk organisasjon som støtter jødiske utdanningsinstitusjoner.
* Safe Haven for Donkeys in the Holy Land (SHADH), britisk veldedighetsorganisasjon som tar seg av forlatte esler.
* Save a Child's Heart, etablert i 1995, arbeider for barn med hjerteproblemer i mindre utviklede land.
* Yad Sarah er den største frivillige veldedighetsorganisasjonen i Israel, som arbeider for å gjøre livet enklere for syke, handikappede og eldre samt deres familier. De har i dag 103 avdelinger i Israel med mer enn 6000 frivillige, og sparer den israelske økonomien for 320 millioner USD i året i medisinske og innleggingskostnader
* Zichron Menachem, etablert i 1990 til minne for Menachem Ehrental, en israelsk gutt som kjempet mot kreft i over 14 år. Organisasjonen arbeider for kreftsyke barn og deres familier. De har blant annet et dagsenter i Jerusalem som er et pedagogisk, rekreasjons- og rehabiliteringssenter spesielt for kreftsyke barn. Dagsenteret er også åpent for de kreftsyke barnas brødre og søstre. Zichron Menachem er registrert som en non-profit-organisasjon i Israel, Amerikas forente stater og Storbritannia.

Religiøse organisasjoner
------------------------

Blant religiøse organisasjoner er Edah Haredit (også kjent som Badatz) blant de største, som er en haredisk kommunal organisasjon i dagens Jerusalem. Organisasjonen består av flere harediske grupper som representerer store deler av Yerushalmi-Jerusalem-samfunnet. Organisasjonen forsyner det jødiske samfunnet med alle påkrevde fasiliteter, som kasjrut, mikveer og en rabbinerdomstol. De er kjent for å være antisionistiske, og de har fordømt sionisme som kjettersk og det motsatte av jødedom.

Ved siden av Edah Haredit finnes det flere religiøse organisasjoner. Blant annet Atzat Nefesh, en ortodoks-jødisk organisasjon grunnlagt i 2001 av Abinr. Organisasjonen er rettet mot de som «sliter med» homoseksualitet eller andre ting som foreningen kaller «seksuelle tvangstanker». De har fremmet heteroseksualitet ved flere anledninger.

Discovery Seminar arbeider med å vitenskapelig bevise det guddommelige forfatterskapet av Bibelen.

Lishkat Hakesher var en israelsk samarbeidsorganisasjon som opprettholdt kontakten med jøder i østblokklandene under Den kalde krigen, og som oppmuntret til immigrasjon til Israel. Organisasjonen ble opprettet som en del av statsministerens kontor av Moshe Sharett i 1952-1953.

Det er også en organisasjon kalt Shavei Israel, som er en jødisk organisasjon grunnlagt av Michael Freund i 2004. De er en sammensetning av akademikere, pedagoger og rabbinere. Deres hovedmål er å finne «tapte jøder» og å hjelpe dem med å returnere til jødedommen. De er den eneste gruppen hengitt til denne oppgaven. Shavei Israel er en underavdeling av Amishav, en lignende organisasjon som ble etablert av Jerusalems rabbi Eliyahu Avichail

Idrettsforeninger
-----------------

De to største idrettene i Israel er fotball og basketball, som styres av henholdsvis Det israelske fotballforbundet og Det israelske basketballforbundet. Det israelske fotballforbundet (IFA) ble etablert i 1928 og har vært medlem av FIFA siden 1929. De organiserer den israelske fotballigaen, israelsk Premier League, israelsk fotballcup og Israels herrelandslag i fotball. De organiserer rundt tusen fotballag med unge barn, ungdom, voksne menn og kvinner, som innbefatter omtrent 30 000 registrerte spillere. Det israelske basketballforbundet organiserer Ligat Ha'al, den israelske toppbasketballigaen.

Blant andre store idrettsforeninger i Israel er American Football Israel (AFI), Det israelske sykkelforbundet (ICF), Det israelske ishockeyforbundet og Israel Tennis Center. Israel Tennis Center er det største tennisprogrammet i verden, og omfatter mer enn 350 000 familier, som er ca. fem prosent av den israelske befolkningen. Det begynte i 1974 da Dr. Ian Froman, Freddie Krivine, Joseph D. Shane, Harold Landesberg, Rubin Josephs og Dr. William H. Lippy begynte med dugnadsinnsats for å lansere tennis som en sport i Israel og for å bygge et nasjonalt tennissenter i Ramat HaSharon. Den 25. april 1976 ble senteret åpnet.

Menneskerettighetsorganisasjoner
--------------------------------

Den største og eldste av alle menneskerettighetsorganisasjonene i Israel er The Association for Civil Rights in Israel (ACRI), etablert i 1972 av akademikere fra Det hebraiske universitetet i Jerusalem. ACRI er den eneste organisasjonen som arbeider med alle aspekter innen menneskerett og borgerrettighetsspørsmål i Israel og de okkuperte områdene. ACRI arbeider for rettighetene til alle mennesker uten å ta hensyn til religion, nasjonalitet, kjønn, etnisitet, politisk tilknytning, seksuell legning eller sosioøkonomisk bakgrunn.

Ved siden av ACRI finnes det en rekke andre organisasjoner som arbeider innenfor de samme områdene: *B'Tselem* (etablert i 1989) er et israelsk informasjonssenter om menneskerettigheter. *Bat Shalom* er kvinner som arbeider for fred. *Hamoked* arbeider for palestinerne som lever under israelsk okkupasjon. *Ittijah*, i likhet med Bat Shalom, arbeider for palestinske araberes sivile samfunn og forsvarer politisk, økonomisk og sosial endring for palestinerne som nektes adgang til infrastruktur og tjenester. Det finnes også en samfunnsrettferdig organisasjon for mizrahiske jøder i Israel, kalt Mizrahi Democratic Rainbow Coalition.

Organisasjoner for innvandrere
------------------------------

Employment Guidance Centers har som mål å forbedre immigranters mulighet til å finne arbeid, ved hjelp profesjonell opplæring innen blant annet hebraisk, teknisk engelsk, datastudier eller annen trening som er nødvendig for å få jobb. Vocational Guidance Centers, som er rettet mot immigranter som ikke er i arbeid innenfor sine yrker, og skal hjelpe dem til å integreres inn i jobbmarkedet. Deltagere må minst utdanning fra videregående skole, og må være i Israel i minst ti år. Det er også noe som heter Vocational Ulplan, som tilbyr studier i hebraisk, særskilt innen profesjonell terminologi. Ulplan er tiltenkt de med yrke innenfor teknologiske felter og medisinske og paramedisinske yrker. Retraining Courses som bedriver omskolering.

Referanser
----------

1. ↑  Dani Ben Simhon. «The Unmaking of the Histadrut» **(engelsk)**. Worker's Advice Center. Arkivert fra originalen 21. april 2008. Besøkt 23. april 2008.
2. 1 2  «Histadrut» **(engelsk)**. Looklex Encyclopaedia. Arkivert fra originalen 19. juli 2008. Besøkt 23. april 2008.
3. ↑  «The Histadrut» **(engelsk)**. The Jewish Virtual Library. Besøkt 23. april 2008.
4. ↑  Roby Nathanson og kompanjonger. «Union responses to a changing enviroment: The New Histadrut» (pdf) **(engelsk)**. The General Federation of Labour in Israel.
5. ↑  «Meet IUED» **(engelsk)**. Israel Union for Environmental Defense. Arkivert fra originalen 18. august 2010. Besøkt 23. april 2008.
6. ↑  «How Efrat began» **(engelsk)**. Efrat. Arkivert fra originalen 18. september 2008. Besøkt 23. april 2008.
7. ↑  «About Ezer Mizion» **(engelsk)**. Ezer Mizion. Arkivert fra originalen 17. mai 2008. Besøkt 23. april 2008.
8. ↑  «About us» **(engelsk)**. Hazon Yeshaya. Arkivert fra originalen 23. juli 2008. Besøkt 23. april 2008.
9. ↑  «How OneFamily began» **(engelsk)**. Arkivert fra originalen 26. juni 2008. Besøkt 23. april 2008.
10. ↑  «Yad Sarah» **(engelsk)**. Yad Sarah. Arkivert fra originalen 23. april 2008. Besøkt 23. april 2008.
11. ↑  «Background» **(engelsk)**. Zichron Menachem. Arkivert fra originalen 18. mai 2008. Besøkt 23. april 2008.
12. 1 2  «About the IFA» **(engelsk)**. The Israel Football Association. Arkivert fra originalen 2. mai 2008. Besøkt 23. april 2008.
13. ↑  «Israel Tennis Center» **(engelsk)**. Israel Tennis Center. Arkivert fra originalen 15. mai 2008. Besøkt 23. april 2008.
14. 1 2  «About ACRI» **(engelsk)**. The Association for Civil Rights in Israel. Arkivert fra originalen 5. februar 2008. Besøkt 23. april 2008.
15. ↑  «Vocational Training for Immigrants - Israel» **(engelsk)**. Internation Labour Organization. Besøkt 22. april 2008. [*død lenke*]